I Frederikshavn og Skagen opstår venskaber henover fyldte kaffekopper. Café Danish er et mødested for nordjyder og tilflyttere.

Hver uge møder frivillige og trofaste gæster op til snak og hygge over en kop kaffe på Café Danish. Formålet er at bygge bro mellem lokalsamfundet og tilflytterne, og kaffebønnerne er givet godt ud. - Når mennesker møder mennesker, så opstår der heldigvis altid mere, end man kan planlægge på forhånd. Og det er der kommet mange nye venskaber og relationer ud af. Det er en fornøjelse, siger Anette Ravnholt, centerchef i Bibliotek og Borgerservice i Frederikshavn Kommune. Café Danish er åben for alle og holder åbent tirsdag i Skagen og om torsdagen i Frederikshavn. Over en kop kaffe mødes danskere og tilflyttere fra hele verden som mennesker, der hjælper hinanden med at skabe netværk i nærområdet. Møderne bliver afholdt på bibliotekerne i henholdsvis Skagen og Frederikshavn, og har blandt andet dannet grundlag for lektiehjælp til sprogundervisningen og uddybende forklaringer på dansk hverdagsliv. - I mit arbejde med tilflytterne hører jeg ofte, hvor meget det betyder for demat møde nogen på gaden, der siger hej. Nogle har fået venner, som de foretager sig andre ting med. Det skaber så meget livsglæde, at der er et sted man kan gå hen med sin undren over nogle af de mange nye forhold, de møder i hverdagen, forklarer Almina Nikontovic, der netop arbejder med bosætning af udenlandsk arbejdskraft. Café Danish holder åbent sidste gang inden sommerferien i den kommende uge.